钦定古今图书集成/理学汇编/学行典/第262卷 > 孟陋
## 钦定古今图书集成/理学汇编/学行典/第262卷 > 孟陋

按《晋书隐逸传》：“孟陋，字少孤，武昌人也。吴司空宗之
曾孙也。兄嘉，桓温征西长史。陋少而贞立，清操绝伦，
布衣蔬食，以文籍自娱，口不及世事，未曾交游。时或
弋钓，孤兴独归，虽家人亦不知其所之也。丧母，毁瘠
殆于灭性，不饮酒食肉，十有馀年。亲族迭谓之曰：‘少
孤谁无父母？谁有父母？圣人制礼，令贤者俯就，不肖
企及。若使毁性无嗣，更为不孝也’。”陋感此言，然后从
吉。由是名著海内。简文帝辅政，命为参军，称疾不起。
桓温躬往造焉。或谓温曰：“孟陋高行，学为儒宗，宜引
在府，以和鼎味。”温叹曰：“会稽王尚不能屈，非敢拟议
也。”陋闻之曰：“桓公正当以我不往故耳。亿兆之人，无
官者十居其九，岂皆高士哉！我疾病，不堪，恭相王之
命，非敢为高也。”由是名称益重，博学多通，长于《三礼》，
注《论语》行于世。卒以寿终。